ગુજરાતી સાહિત્યમાં ઉત્તમ નવલકથાઓ અને અનુવાદો તથા વૈવિધ્યપૂર્ણ લેખનથી અમૂલ્ય પ્રદાન કરનાર શ્રી અશ્વિની ભટ્ટ વિષે તેમના વાચકો બહુ ઓછું જાણે છે કારણ કે તે હંમેશા ‘લૉ પ્રોફાઈલ’ રહેતા આવ્યાં છે. તેમણે સચિન તેંડુલકરની જેમ પોતાના કામને જ બોલવા દીધું છે અને લાઇમ-લાઈટ થી બને ત્યાં સુધી દૂર રહેતા આવ્યાં છે. (સામાન્ય વાચકોની જેમ લેખક અને પત્રકાર જગતમાં પણ તેઓ ખૂબ જ પ્રીતિપાત્ર છે, માટે ક્યારેક કોઈ લેખક કે પત્રકાર તેમના વિષેના અંગત અનુભવો જાહેરમાં લઈને આવે ત્યારે જ આપણને આપણા અશ્વિની ભટ્ટ વિષે કંઈક જાણવા મળે છે અને તે પણ માત્ર આચમન જેટલું જ.) બક્ષીબાબુની જેમ તેઓએ પોતાના લેખનમાં પાત્ર દ્વારા પ્રવેશવાનું પણ મહ્દઅંશે ટાળ્યું છે પણ અશ્વિની ભટ્ટની ‘ફાંસલો’ નવલકથા તેમની આ રીતિથી અલગ પડતી કથા છે. આ વાચાળ નવલકથાના પ્રથમ ભાગમાં ગોવિંદના પાત્ર સ્વરૂપે અશ્વિની ભટ્ટના વિચારો આપણે કોઈ પણ ભેળસેળ વિના ‘નીટ’ સ્વરૂપે સાંભળવા મળ્યા છે.